Burjassot rep el suport del síndic de greuges perquè FGV prenga mesures contra el soroll del metro en el túnel de l’Empalme
2025-07-24

El síndic de greuges, Ángel Luna, ha atés la reclamació de l’alcalde de Burjassot, Rafa García perquè Ferrocarrils de la Generalitat Valenciana (FGV) i la Conselleria de Medi Ambient, Infraestructures i Territori prenguen mesures urgents per a resoldre les deficiències causants de les molèsties per contaminació acústica que pateixen les veïnes i els veïns del municipi pel constant pas dels vehicles d’FGV en la zona d’accés i eixida del túnel que es va construir per al soterrament parcial de la Línia 1 d’FGV entre les parades de l’Empalme i Burjassot.

“Després de més de cinc anys de queixes veïnals de les quals té complida constància l’administració autonòmica”, ha assenyalat l’alcalde de Burjassot, “ni FGV ni la Conselleria resolen la situació i no sembla que existisca a curt o mig termini una previsió que es puga donar una solució definitiva al problema. Les nostres veïnes i veïns de la zona estan vivint una situació molt desagradable per la inoperància dels dos, suportant nivells de soroll pel trànsit ferroviari pertorbant el seu descans i el seu dia a dia, una cosa inacceptable per al nostre Consistori”.

Davant esta situació, en la qual tant FGV com la Conselleria han donat la callada per resposta a la petició de García, el síndic de greuges, Ángel Luna, ha reclamat a les dos entitats que prenguen mesures urgents per a resoldre els problemes de contaminació acústica que patixen els veïns d’eixa zona, “no podem acceptar, en cap concepte, la inactivitat i la falta de resposta d’FGV i de la Conselleria”, ha destacat Rafa García, “ja que va en detriment de la salut de les nostres veïnes i veïns, una cosa totalment inacceptable. El síndic dona suport a la nostra reclamació i posa de manifest, amb la seua reclamació, la necessitat que, d’una vegada, es prenguen les mesures oportunes en benefici de les veïnes i els veïns de Burjassot”, ha acabat l’alcalde.

El síndic ha apel·lat al Pla de Millora de la Qualitat Acústica que, entre altres mesures, arreplega la prohibició la circulació de determinades classes de vehicles amb possibles restriccions de velocitat durant determinats intervals horaris en els quals la circulació siga més intensa o el condicionament acústic de túnels, especialment en les seues embocadures.

Davant esta situació, el síndic recomana en la seua resolució que es realitzen mesuraments del soroll en la zona afectada i, en cas d’incomplir-se els valors límit (10 decibels), s’adopten mesures provisionals com la instal·lació de pantalles acústiques. Així mateix, ha suggerit l’elaboració d’un Pla de Millora de la Qualitat Acústica que contemple les millors tecnologies disponibles per a reduir els nivells sonors i garantir el descans del veïnat.